钦定古今图书集成/明伦汇编/官常典/第430卷 > 赐同游西苑赋〈有序〉 明费宏
## 钦定古今图书集成/明伦汇编/官常典/第430卷 > 赐同游西苑赋〈有序〉 明费宏

皇上御极之十有四年秋八月望后二日，圣驾出游西苑，遣司礼监官韦霦召臣宏与臣时从至无逸殿，皇上御东翼室赐见，谕以暇豫同游之意，遂命遍观殿宇亭榭。臣得伏诵皇考恭睿渊仁宽穆纯圣献皇帝所作《农家忙》律诗及皇上所题《豳风图》长句与左右二碑，再赐入见。谕以尽心匡辅，有见必陈，拳拳以荐进贤才，民生边事为急。又谓每岁奉慈宫出游西海，但行路祭之，礼为弗敬命臣等诣北闸口相地立祠赐对久之，命赐酒馔。既辞而出，又传命令霦导臣等至清馥殿一游，因得遍观“翠芬” 、“锦芬” 二亭及花卉松竹。乃至北闸口涌玉亭，相立屋祀神之地，折北迤逦，循宫西垣徐步而归。臣顷年家居，侧闻《无逸》创殿，豳风构亭。仰见皇上留意《诗》《书》，知小民依于稼穑，而欲恤其艰难。一游一豫，惟省耕省敛是务。以勤居逸，朝夕不忘。所以屏嗜欲、啬精神，而延长圣寿，固在于此；所以施仁政、结民心，而巩固皇祚，亦在于此。诚万世太平之基，宗社生灵之幸也。顾远在山林，末由亲睹其盛。今蒙恩复用，“入朝未几，遂得被同游之宠，惬快睹之愿，实千载一时之遇，何其幸哉！谨撰赋一首，铺张其事。” 盖皇上之谦恭接下，仁惠爱民，比隆尧舜，高出近代。臣总史事，当传万世，自不能已于言也。其辞曰：

由禁门而西出兮，望岌嶪之新宫。焕金榜之门悬兮，
上辉映于层空。殿录《书》之无逸兮，亭写《诗》之《豳风》。本
姬箓之攸昌兮，发至理于周公。惟王业之草昧兮，率
肇迹于农功。知民依在稼穑兮，必轸念夫鳏穷。仰吾
王之明哲兮，蹑尧舜之希踪。岂成王之可望兮，乃自
抑而谦冲。取周公之训诫兮，独闵闵于村农。当八珍
之前列兮，念民腹之未充。躬三推于帝籍兮，亩《罫布》
而横纵。敛嘉谷于秋获兮，需御廪之常供。勗后妃以
亲蚕兮，欲稍习于女红。缫柔丝以成帛兮，借祭服之
纫缝。以乃勤而处逸兮，惟慎始而图终。属秋色之平
分兮，日未昃而方中。“忽銮舆之时迈兮，乘御天之飞
龙。环太液而同游兮，度柳阴之垂虹。”召微臣而同乐
兮，曳委佩而景从。前黼座而造膝兮，听玉音之雍雍。
论缔构之初意兮，令寓目于西东。荷慰谕之拳拳兮，
勉匡辅而输忠。又緃观于别殿兮，步徙倚而从容。挹
翠栏之芬郁兮，赏锦槛之芳丛。念微臣之于此兮，实
千载之奇逢。愧天恩之难报兮，其何以仰副乎宸衷？
祈雨旸之时若兮，庆岁事之屡丰。庶“皇心宁而圣体
健兮，荷百福之攸同。瞻前星之辉辉兮，协吉梦之《罴
熊》。历年迈夏而逾周兮，岂但媲盛于三宗。”

《国语》：赵简子田于蝼，史黯闻之，以犬待于门。简子见
之曰：“何为？”曰：“有所得犬，欲试之兹囿。”简子曰：“何为不
告？”对曰：“君行臣不从，不顺主，将适蝼，而麓不闻。”〈麓主君苑
囿之官也〉“臣敢烦当日。”简子乃还。

《汉书张释之传》：“文帝拜释之为谒者仆射从行，上登
虎圈，问上林尉禽兽簿十馀问，尉左右视，尽不能对。
虎圈啬夫从旁代尉对上所问禽兽簿甚悉，欲以观
其能，口对向应亡穷者。帝曰：‘吏不当如此耶？尉亡赖。
诏释之拜啬夫为上林令。释之前曰：‘陛下以绛侯周
勃何如人也’？上曰：‘长者’。又复问：‘东阳侯张相如何如
人也’’？”上复曰：“长者。”释之曰：“夫绛侯、东阳侯称为长者，
此两人言事曾不能出口，岂效此啬夫喋喋利口捷
给哉！且秦以任刀笔之吏，争以亟疾苛察相高，其敝
徒文具，亡恻隐之实，以故不闻其过。陵夷至于二世，
天下土崩。今陛下以啬夫口辨而超迁之，臣恐天下
随风靡争，口辨亡其实。且下之化，上疾于景、向，举错
不可不察也。”文帝曰：“善。”乃止不拜啬夫就车，召释之骖乘

《潜夫论贤难》篇：“今观宰司之取士也，有似于司原之
佃也。昔有司原氏者，燎猎中野，鹿斯东奔，而司原纵
噪之。西方之众有逐豨者，闻司原之噪也，竞举音而
和之。司原闻音之众，则反辍己之逐而往伏焉。遇夫
俗恶之豨，司原喜而自以获白瑞珍禽也，尽刍豢单
囷仓以养之。豕俛仰嚘咿，为作容声，司原愈益珍之。
居无何，烈风兴而泽雨作，灌巨豕而恶涂渝，逐骇惧，
真声出，乃知是家之艾猳尔。此随声逐响之过也。”
《春明梦馀录》：“上林之设自汉始。盖汉武帝元景中，初
置水衡都尉，本于虞、周山泽之官，然实以掌上林苑，
主上林离宫燕休之处。后汉省之，并其职于少府。”一
云：后汉上林苑有令、丞，主苑中禽兽，颇有人居，皆主
之。唐因隋属司农，亦有令、丞，掌诸苑囿、池沼、种蔬果、
藏冰之事。宋四园苑：东曰宜春，南曰玉津，西曰琼林，
北曰“瑞圣”，提举官无常员。元丰后，四园苑属司农。